पाएं अपने शहर की ताज़ा ख़बरें और फ्री ई-पेपरडाउनलोड करें
शनिवार को 18+ वालों के लिए वैक्सीनेशन का पहला दिन औपचारिक ही रहा। वैक्सीन लगाने के लिए पहुंचे लोगों को घंटों इंतजार करना पड़ा। दरअसल रायपुर से जिले में देरी से वैक्सीन की डोज पहुंची। इसके बाद स्वास्थ्य विभाग, राजस्व विभाग, जनपद, निकाय की टीम ने केंद्र में जरूरी व्यवस्था कर वीडियो कॉल एप से जनप्रतिनिधियों को जोड़ा। जिसके बाद विधायकों ने युवाओं को वैक्सीन लगाने की अपील की। तब तक युवा वर्ग इंतजार करते रहे। ग्राम पंचायत, जनपद पंचायत के अफसरों, जनप्रतिनिधियों ने केंद्र तक पहुंचने गाड़ी की व्यवस्था की थी।
गुरूर में दोपहर 3 बजे के बाद तो गुंडरदेही में शाम 5 बजे के बाद वैक्सीन लगाने की शुरूआत हुई। बालोद, लोहारा, डौंडी में भी यही स्थिति रही। आलम यह रहा कि पहले दिन कितने लोगों को टीका लगाने लक्ष्य रखा गया था, और कितने को टीका लगा, इस संबंध में विभागीय अफसर भी बता नहीं सके। दरअसल शुक्रवार रात 9 बजे के बाद आनन फानन में सारी व्यवस्था की गई थी। केंद्र तो तय कर लिया गया था, लेकिन वैक्सीन ही देरी से पहुंची। इसलिए विभागीय अफसर कह रहे हैं कि इसमें हमारी ओर से देरी नहीं हुई। सीएमएचओ डॉ. जेपी मेश्राम ने कहा कि 18 प्लस श्रेणी वालों में पहले चरण में अंत्योदय राशनकार्ड धारक परिवार के सदस्यों को ही टीका लगाना है। इसलिए यह स्थिति बनी। जपं व खाद्य विभाग की ओर से जारी सूची अनुसार वैक्सीन के लिए पात्र लोगों को रोजाना बुलाया जाएगा।
ग्रामीण क्षेत्र के लोगों को पहले टीका लगेगा: कलेक्टर जनमेजय महोबे ने बताया कि राज्य शासन के निर्देश पर जिले में एक मई से 18 वर्ष से 45 वर्ष आयु समूह के ग्रामीण क्षेत्र के अंत्योदय कार्डधारी हितग्राहियों को चिह्नांकित कर कोविड-19 का टीकाकरण शुरू हो गया है।
टीकाकरण के लिए इन स्थानों का चयन: शनिवार को टीकाकरण के लिए जिला अस्पताल बालोद सहित सामुदायिक स्वास्थ्य केन्द्र गुरूर, गुंडरदेही, डौंडी लोहारा और डौंडी का चयन किए थे। प्रत्येक ब्लॉक को 800-800 डोज उपलब्ध कराया गया है। केंद्रों की संख्या आगे और बढ़ सकती है।
टीकाकरण के लिए जिले में सभी ब्लॉक के 5-5 गांव चिन्हांकित, सूची के अनुसार लोगों को बुलाएंगे
यह लाना जरूरी तभी लगेगा टीका
सीएमएचओ डॉ. जेपी मेश्राम ने बताया कि 18 वर्ष से 45 वर्ष आयु समूह के अंत्योदय कार्डधारी हितग्राही जिन्हें सर्दी, खांसी, बुखार, कोरोना के लक्षण नहीं हैं, उन्हें टीका लगेगा। हितग्राहियों को अंत्योदय कार्ड और आधार कार्ड लाना अनिवार्य होगा। ग्रामवार लिस्ट अनुसार लोगों को बुलाकर टीका लगाया जाएगा। खाना खाने के बाद ही टीका लगवाने आएं और टीका लगने के बाद 30 मिनट रुकें।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn